
RAPORT DE SPECIALITATE
la proiectul de hotărâre privind aprobarea Regulamentului de organizare și funcționare al Comisiei tehnice de amenajare a teritoriului și urbanism a județului Maramureș


Având în vedere:
· schimbările legislative în domeniul amenajării teritoriului și urbanismului, respectiv intrarea în vigoare, la data de 25 august 2026, a Legii nr. 169/2026 privind Codul amenajării teritoriului, urbanismului și construcțiilor (numită în continuare „cod”/„codul”) și abrogarea Legii nr. 350/2001 privind amenajarea teritoriului și urbanismul și a Ordinului nr. 233/2016 pentru aprobarea Normelor metodologice de aplicare a Legii nr. 350/2001 privind amenajarea teritoriului şi urbanismul şi de elaborare şi actualizare a documentaţiilor de urbanism;
· prevederile art. 124 alin. (5) și (6), art. 128 și art. 583 alin. (4) din Legea nr. 169/2026 privind Codul amenajării teritoriului, urbanismului și construcțiilor;
· prevederile Ordinului MDLPA nr. 1.022/2026 privind aprobarea Procedurii de elaborare, modificare/actualizare și aprobare a documentațiilor de amenajare a teritoriului și a documentațiilor de urbanism, a formularelor utilizate, precum și a listei avizelor necesare, care stabilește analiza în comisia tehnică de amenajare a teritoriului și urbanism a studiului de oportunitate, a proiectului urbanistic de detaliu și a documentațiilor pentru care avizul arhitectului-șef al județului se emite cu fundamentarea acesteia;
· prevederile Hotărârilor Consiliului Județean Maramureș nr. 252 și nr. 253 din 25.09.2026 privind aprobarea regulamentelor de organizare și funcționare ale Comisiei locale de avizare integrată a documentațiilor de amenajare a teritoriului și a documentațiilor de urbanism și Comisiei de acord unic a județului Maramureș;
· prevederile Hotărârii Consiliului Superior al Registrului Urbaniștilor din România nr. 503 din 24.09.2026 privind procedura de nominalizare a membrilor Registrului Urbaniștilor din România în comisiile tehnice de amenajare a teritoriului și urbanism;
· prevederile art. 190 alin. (4), art. 191 alin. (6) lit. b) raportat la art. 173 alin. (1) lit. f), art. 182 alin. (1) și ale art. 196 alin. (1) lit. a) din O.U.G. nr. 57/2019 privind Codul administrativ, cu modificările și completările ulterioare;

Se impune actualizarea regulamentului de organizare și funcționare al Comisiei tehnice de amenajare a teritoriului și urbanism a județului Maramureș, aprobat prin Hotărârea Consiliului Județean Maramureș nr. 444 din 19.12.2024 în temeiul Legii nr. 350/2001, abrogată, în termenul prevăzut la art. 583 alin. (4) din Cod. Principalele modificări față de regulamentul în vigoare sunt următoarele:
· Comisia tehnică de amenajare a teritoriului și urbanism numită în continuare CTATU, este o entitate consultativă cu atribuții de analiză și consultanță care sprijină arhitectul-șef în vederea fundamentării tehnice a avizului de inițiere, a avizului tehnic al arhitectului-șef și în alte activități specifice acestuia, fără a emite ea însăși acte administrative (art. 124 alin. (5) și art. 128 alin. (1) din Cod);
· competența teritorială, stabilită potrivit art. 128 alin. (5) și (6) din Cod, cu excepția zonei metropolitane și a municipiilor;
· atribuțiile CTATU, au fost corelate cu Codul și cu Ordinul MDLPA nr. 1.022/2026: studiul de oportunitate, proiectul urbanistic de detaliu – analizat o singură dată, înaintea avizării prin Comisia de acord unic –, planurile urbanistice generale, planurile urbanistice zonale de competența județului și documentațiile unităților administrativ-teritoriale fără structură de specialitate;
· componența: arhitectul-șef și membri specialiști în domeniile prevăzute la art. 128 alin. (2) din Cod; reprezentanții instituțiilor avizatoare participă ca invitați, avizele acestora emițându-se prin Comisia locală de avizare integrată și prin Comisia de acord unic (art. 86 alin. (1) din Cod);
· indemnizația de ședință a membrilor specialiști, de 250 lei/ședință, fără a depăși 1.000 lei pe lună (art. 128 alin. (4) și (8) din Cod);
· formularele utilizate: cele aprobate prin Ordinul MDLPA nr. 1.022/2026 și, pentru avizul arhitectului-șef al județului, punctul de vedere și analiza variantelor preliminare ale proiectului urbanistic de detaliu, formulare stabilite și actualizate de arhitectul-șef, potrivit art. 30 alin. (3) din regulament;
· regimul documentațiilor demarate anterior intrării în vigoare a Codului (art. 582 din Cod).
Pentru buna desfășurare a activității de emitere a avizelor de inițiere, a avizelor tehnice ale arhitectului-șef și a avizelor arhitectului-șef al județului la nivelul Consiliului Județean Maramureș este necesară aprobarea acestui regulament. Cheltuielile cu indemnizațiile de ședință se suportă din bugetul propriu al Județului Maramureș.

În conformitate cu aspectele mai sus menționate, apreciem că sunt îndeplinite condițiile pentru adoptarea proiectului de hotărâre privind aprobarea Regulamentului de organizare și funcționare al Comisiei tehnice de amenajare a teritoriului și urbanism a județului Maramureș, în forma prezentată.

